上分水嶺
作者：張嵲
朝代：宋

paragraphs: 夜半風撼山，苦雨歇初曉。
高峰吹成冰，草樹葉盡縞。
行行入雲中，稍稍臨木杪。
恍疑天宇近，漸覺溪溜小。
挺身陵絕頂，夐與人代杳。
篁竹互蒙籠，岡巒亘縈繞。
乃知七閩境，如此平地少。
攻擊固其然，割據亦可考。
始悟淮南書，鋪陳苦未了。
右顧遠中原，前瞻臨嶺嶠。
邊馬猶亂華，淮濆尚雲擾。
故鄉豈不懷，甘心混蠻獠。
九夷儻可歸，吾願從高鳥。